
A tanösvények szerepe a 3. osztályosok környezeti- és természeti nevelésében
Bányász Anett
Szegedi Tudományegyetem Juhász Gyula Pedagógusképző Kar Tanító- és Óvóképző Intézet
Bevezető
Az aktív környezeti nevelés egyik legfontosabb eszköze a környezeti tudatformálás, egyik legjobb színtere pedig a környezetismereti tanösvények. Az ilyen tanösvényi foglalkozások elsődleges célja, hogy pozitív irányba mozdítsa a kisiskolások természethez fűződő viszonyát. Dolgozatom célja a tanösvények szerepének bemutatása az alsó tagozatos gyermekek- a 3. osztályosok - környezeti és természeti nevelésében.
Hipotéziseink:
1. Azt feltételezzük, hogy a tanulók természet iránti fogékonyságát, érdeklődését valamilyen szinten felkeltjük vagy fenntartjuk a terepen tartott foglalkozással
2. Bővülnek a tanulók élő és élettelen környezettel kapcsolatos ismeretei
3. A tanulók természet iránti attitűdje pozitív irányba mozdul.
Vizsgálati módszerek:
A terepi oktatás helyszínéül a szarvasi Anna – ligeti tanösvényt választottam. A vizsgálatban a 3. d osztály és kontrollcsoportként a 3. c osztály tanulói vettek részt. A terepi foglalkozás megelőzően egy tudásszint felmérő előtesztet írattam a 3. d osztállyal. A foglalkozás után újra megírattam ugyanazon kérdésekkel a tudásszint felmérő tesztet utótesztként a 3. d és a 3. c osztállyal. A foglalkozás után készítettem a 3. d osztállyal egy elégedettségi kérdőívet, mellyel azt szerettem volna felmérni, hogy milyen hatással volt rájuk a terepi foglalkozás. A foglalkozáson részt vett (3. d osztály) és egy biológia - földrajz szakos pedagógussal egyben az erdei iskola program egyik szervezőjével készítettem személyesen interjút.
Eredmények:
Az előteszt és az utóteszt eredményei alapján a feladatlapon szereplő 9 feladat közül 5 feladatban pozitív változás mutatható ki. A tanulók tudásszintjükben enyhe változás történt a tanösvényen tartott foglalkozás eredményének tekinthetjük. Az első hipotézisünk beigazolódott. A tansövény által kínált terepi lehetőségeken és az általam készített feladatokon keresztül kis mértékben javult érdeklődésük a természet iránt. A 2. hipotézisünk beigazolódott: A tanulók játékos feladatmegoldásaik során a természettudományos gondolkodásuk fejlődött, hiszen pontos megfigyelésekre és vizsgálatokra épültek a tanulói tevékenységek. Az elégedettségi kérdőív és a tanulói interjúk válaszai alapján elmondható, hogy a 3. hipotézisünk szintén beigazolódott, mely szerint a tanulók természet iránti attitűdje pozitív irányba mozdult.




